2017.gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_\_ .§)

**Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā**

*Izdoti saskaņā ar likuma “Par iedzīvotāju ienākuma*

*nodokli” 11.10 panta septīto daļu*

1. Noteikumi nosaka:

1.1. patentmaksas un samazinātās patentmaksas maksātāju reģistrācijas kārtību;

1.2. kārtību, kādā maksā patentmaksu;

1.3. saimnieciskās darbības jomas profesijas, par kurām maksā patentmaksu;

1.4. patentmaksas apmēru sadalījumā pa profesijām;

1.5. saimnieciskās darbības ierobežojumus patentmaksas maksātājam.

2. Patentmaksas maksātājs ir fiziska persona, kuras saimnieciskā darbība atbilst likuma “Par iedzīvotāju ienākuma nodokli” 11.10 panta pirmajā, otrajā, trešajā, ceturtajā un piektajā daļā noteiktajām prasībām.

3. Samazinātās patentmaksas maksātājs ir fiziska persona, kas atbilst likuma “Par iedzīvotāju ienākuma nodokli” 11.10 panta devītajā daļā noteiktajām prasībām. Samazināto patentmaksu nepiemēro šo noteikumu 4.5. un 4.6. apakšpunktos minētajās saimnieciskās darbības jomas profesijās.

4. Saimnieciskās darbības jomas profesijas, par kurām maksā patentmaksu ir:

4.1. ādas un tekstilizstrādājumu amatniecība - tekstila, ādas un tām radniecīgu materiālu mākslas priekšmetu izgatavotājs;

4.2. apģērbu un apavu izgatavošana un labošana, pulksteņu un slēdzeņu labošana, kā arī citi sadzīves pakalpojumi:

4.2.1. tekstila, ādas un tām radniecīgu materiālu mākslas priekšmetu izgatavotājs;

4.2.2. precīzijas izstrādājumu izgatavotājs (piemēram, pulksteņmeistars);

4.2.3. mūzikas instrumentu skaņotājs;

4.2.4. juvelieris;

4.2.5. slēdzeņu atslēdznieks;

4.2.6. kalējs;

4.3. amatniecības izstrādājumu izgatavošana:

4.3.1. podnieks vai tam radnieciskas profesijas speciālists;

4.3.2. stikla izstrādājumu izgatavotājs un apdarinātājs;

4.3.3. dekoratīvais apgleznotājs, gravētājs un kodinātājs;

4.3.4. koka, pinumu un tiem radniecīgu materiālu mākslas priekšmetu izgatavotājs;

4.3.5. mūzikas instrumentu izgatavotājs un labotājs;

4.4. floristika: frorists un floristikas speciālists;

4.5. fotografēšanas, videoieraksta un audioieraksta pakalpojumi: fotogrāfs, mākslas fotogrāfs, kinooperators un audioieraksta operators;

4.6. skaistumkopšanas pakalpojumi: frizieris un skaistumkopšanas speciālists;

4.7. privātie mājsaimniecības pakalpojumi:

4.7.1. skursteņslauķis;

4.7.2. mājkalpotājs;

4.7.3. mājas aprūpes pakalpojumi: auklis, guvernants, aprūpētājs.

5. Patentmaksas apmērs ir:

5.1. Rīgas pašvaldības teritorijā (P1. tarifs) - 100 *euro* vienam kalendāra mēnesim;

5.2. pārējās pašvaldības teritorijā (P2. tarifs) - 50 *euro* vienam kalendāra mēnesim;

5.3. samazinātā patentmaksa (P3. tarifs) – 9 *euro* sešiem kalendāra mēnešiem;

5.4. samazinātā patentmaksa (P4. tarifs) – 17 *euro* vienam kalendāram gadam.

6. Patentmaksu maksā par vienu, trim vai sešiem kalendāra mēnešiem vai vienu kalendāra gadu. Patentmaksas maksājuma periods nav mazāks par vienu kalendāra mēnesi. Samazināto patentmaksu maksā par sešiem kalendāra mēnešiem vai vienu kalendāra gadu. Samazinātās patentmaksas maksājuma periods nav mazāks par sešiem kalendāra mēnešiem.

7. Ja patentmaksas maksātājs veic saimniecisko darbību gan Rīgas pašvaldības teritorijā, gan citas pašvaldības teritorijās, patentmaksas apmēru vienam kalendāra mēnesim nosaka atbilstoši teritorijai ar augstāko patentmaksu.

8. Patentmaksu vai samazināto patentmaksu ieskaita Valsts ieņēmuma dienesta mājaslapā internetā norādītajā valsts budžeta ieņēmumu kontā.

9. Valsts ieņēmumu dienests reģistrē patentmaksas maksātāju vai samazinātās patentmaksas maksātāju konkrētam periodam (kalendāriem mēnešiem vai kalendāram gadam) pēc tam, kad fiziskā persona ir iesniegusi Valsts ieņēmumu dienestam šo noteikumu 10.punktā minēto iesniegumu un samaksājusi šo noteikumu 5.punktā noteikto patentmaksu.

10. Fiziskā persona, kas atbilst šo noteikumu 2.punktā patentmaksas maksātājam noteiktajām prasībām vai šo noteikumu 3.punktā samazinātās patentmaksas maksātājam noteiktajām prasībām, iesniedz Valsts ieņēmumu dienestā iesniegumu par reģistrāciju patentmaksas vai samazinātās patentmaksas veikšanai, kurā norāda šādu informāciju:

10.1. ziņas par iesniedzēju (vārds, uzvārds, personas kods, tālruņa numurs, e-pasta adrese, pasta adrese);

10.2. profesiju atbilstoši šo noteikumu 4.punktam;

10.3. patentmaksas darbības termiņš:

10.3.1. sākuma datums;

10.3.2. beigu datums;

10.4. pamatdarbības vietu (administratīvo teritoriju):

10.4.1. Rīgas pašvaldības teritoriju;

10.4.2. konkrētu pašvaldības teritoriju: konkrētu novadu vai republikas pilsētu;

10.5. norēķinu kontu;

10.6. datumu;

10.7. parakstu.

11. Šo noteikumu 10.punktā minēto iesniegumu var iesniegt arī elektroniski, izmantojot Valsts ieņēmumu dienesta elektroniskās deklarēšanas sistēmu.

12. Šo noteikumu 10.punktā minēto iesniegumu var iesniegt un šo noteikumu 5.punktā minēto patentmaksas samaksu var veikt arī elektroniski, izmantojot tādas personas pakalpojumu, kam Eiropas Savienības dalībvalstī vai Eiropas Ekonomikas zonas valstī ir tiesības sniegt elektroniskās naudas vai maksājumu pakalpojumus atbilstoši attiecīgās reģistrācijas valsts normatīvo aktu prasībām, tajā skaitā ar tiesībām sniegt minētos pakalpojumus Latvijā (turpmāk – pakalpojumu sniedzējs).

13. Lai sniegtu šo noteikumu 12.punktā minētos pakalpojumus, pakalpojumu sniedzējam jānodrošina tā sistēmu savienošanu ar Valsts ieņēmumu dienesta sistēmu. Valsts ieņēmumu dienests nodrošina iespēju sniegt šo noteikumu 10.punktā minēto informāciju Valsts ieņēmumu dienesta sistēmā, pieslēdzot pakalpojumu sniedzēja sistēmas bez maksas 20 (divdesmit) dienu laikā no pakalpojumu sniedzēja pieprasījuma saņemšanas dienas.

14. Fiziskā persona šo noteikumu 10.punktā minēto iesniegumu iesniedz un šo noteikumu 5.punktā noteikto patentmaksas samaksu veic ne vēlāk kā septiņas darbdienas pirms konkrētā perioda (kalendārā mēneša vai kalendārā gada), kad paredzēts sākt patentmaksas vai samazinātās patentmaksas piemērošanu.

15. Valsts ieņēmumu dienests piecu darbdienu laikā pēc šo noteikumu 10.punktā minētā iesnieguma un šo noteikumu 5.punktā minētās patentmaksas vai samazinātās patentmaksas saņemšanas izvērtē iesniegumu un reģistrē fizisko personu par patentmaksas maksātāju vai samazinātās patentmaksas maksātāju uz periodu par kuru saņemta patentmaksa vai pieņem lēmumu atteikt reģistrāciju vai veikt izmaiņas reģistrācijas datos.

16. Valsts ieņēmumu dienests vienas darbadienas laikā nodrošina publiski pieejamu informāciju par reģistrētajiem patentmaksas maksātājiem Valsts ieņēmuma dienesta mājaslapā internetā. Uz Valsts ieņēmumu dienesta publiskojamo datu bāzē esošās informācijas pamata patentmaksas maksātājs vai samazinātās patentmaksas maksātājs ir tiesīgs veikt saimniecisko darbību, par kuru maksā patentmaksu vai samazināto patentmaksu, ievērojot normatīvo aktu prasības.

17. Ja Valsts ieņēmumu dienests pieņem lēmumu par atteikumu reģistrēt fizisko personu par patentmaksas vai samazinātās patentmaksas maksātāju, Valsts ieņēmumu dienests atmaksā fiziskajai personai patentmaksas vai samazinātās patentmaksas summu pilnā apmērā, pārskaitot to uz šo noteikumu 10.punktā minētajā iesniegumā norādīto kontu divu darbdienu laikā pēc šo noteikumu 15.punktā minētā termiņa beigām, kā arī informē par to fizisko personu, nosūtot to uz šo noteikumu 10.punktā minētajā iesniegumā norādīto e-pasta vai Valsts ieņēmumu dienesta elektroniskās deklarēšanas sistēmā vai pasta adresi, ja e-pasta adrese nav norādīta personas iesniegumā vai persona nav Valsts ieņēmumu dienesta reģistrēta elektroniskajā deklarēšanas sistēmā.

18. Atzīt par spēku zaudējušiem Ministru kabineta 2013. gada 17. decembra noteikumus Nr. 1531 “Kārtība, kādā piemērojama patentmaksa un tās apmēri fiziskās personas saimnieciskajai darbībai noteiktā profesijā” (Latvijas Vēstnesis, 2013, 252. nr.).

19. Noteikumi stājas spēkā 2018.gada 1.janvārī.

Ministru prezidents M. Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs J. Stinka

Jurušs, 67013044

[Maris.Juruss@em.gov.lv](mailto:Maris.Juruss@em.gov.lv)